комедийни истории за Свети Петър
Един иманяр починал. Както си му е редът, изправил се пред Свети Петър да получи направление за Рая или за Ада.
– Казвай кой си и какви са делата ти земни – попитал го строго светецът.
– Сиромах човек бях и от немотия иманяр станах. Цял живот из земята се рових, но така и не успях да се замогна – отговорил представилият се.
– В Пъкъла! – викнал възмутен Свети Петър.
– Че защо си толкова строг светецо, аз никому нищо лошо не съм сторил през живота си – ожалил се търсачът.
– Защо ли? Двама такива като теб пуснах в Рая и сега цялата райска градина е в дупки! – креснал светията.
– Това ли било. Пусни ме вътре и само за 10 минути ще ти реша проблема – предложил новодошлият.
Пуснал го Свети Петър, защото му писнало дупки под път и над път да прескача. Не минало и половината от уреченото време, когато търсачите като на пожар профучали през райската порта и хукнали към Ада.
– Брей, какво направи с тях, че така изхвърчаха – зачудил се светията.
– Ами, рекох им, че в третия кръг на Ада на тридесет крачки вляво от трона на Сатаната цял казан злато има заровен…
Приел Свети Петър новодошлия в Рая. Едва го изчакал да завие зад първото дърво, нарамил една кирка и сам се завтекъл към Ада.
– Свети Петре, почакай, та аз ги избудалках тия двамата. Там няма ни-що-о-о, – викнал подир него търсачът.
– Абе, я остави тия шеги. Щом тия двамата, дето целия Рай залудо прекопаха, хукнаха натам, сигурно нещо вярно има в приказките ти – отвърнал светията и продължил бързо да крачи към Пъкъла…